เหี้ยม..เกิน!
*จริง ๆ “โมนิก้า” เป็นผู้หญิงที่โรแมนติกคนหนึ่งในแวดวงตลาดหุ้น และชอบใช้เวลาว่างเดินเล่นบนทุ่งลาเวนเดอร์ เพื่อสูดกลิ่นอายของธรรมชาติอย่างเต็มปอด ซึ่งจะทำให้มีเรี่ยวมีแรงในการเผือกเรื่องชาวบ้านมากขึ้นกว่าเดิม เพียงแต่ในโลกของตลาดเงินตลาดทุนมัน “เหี้ยม” เกินบรรยาย จึงทำให้สาวใหญ่อย่างอีฉันต้องสวมบทนางร้าย ด้วยการเดินหน้ากระชากหัวตบแหลกอยู่ร่ำไป..อิอิอิ
3 มิ.ย. 2561

เจาะกระดาน : โมนิก้าและทีมงาน
*จริง ๆ “โมนิก้า” เป็นผู้หญิงที่โรแมนติกคนหนึ่งในแวดวงตลาดหุ้น และชอบใช้เวลาว่างเดินเล่นบนทุ่งลาเวนเดอร์ เพื่อสูดกลิ่นอายของธรรมชาติอย่างเต็มปอด ซึ่งจะทำให้มีเรี่ยวมีแรงในการเผือกเรื่องชาวบ้านมากขึ้นกว่าเดิม เพียงแต่ในโลกของตลาดเงินตลาดทุนมัน “เหี้ยม” เกินบรรยาย จึงทำให้สาวใหญ่อย่างอีฉันต้องสวมบทนางร้าย ด้วยการเดินหน้ากระชากหัวตบแหลกอยู่ร่ำไป..อิอิอิ
*ประเด็นดังกล่าวทำให้เดี๊ยนสนใจเรื่องฉาว ๆ คาว ๆ ของหุ้นต่าง ๆ มากกว่าการร่วงหล่นของดัชนีเป็นเวลานานหลายสัปดาห์ เพราะสิ่งที่เกิดขึ้นในแต่ละครั้งบ่งบอกถึงตัวผู้บริหารน่าคบขนาดไหน? และเรื่องดังกล่าวมีขบวนการอีแอบจำนวนมากเท่าไหร่? “โมนิก้า” เลยถือโอกาสถลกหนังหัวคนเหล่านี้แบบจัดหนัก เพื่อทำให้เห็นว่า คนส่วนใหญ่เขากินข้าวเป็นอาหารหลัก ไม่ได้กินหญ้าเหมือนอย่างที่คุณเข้าใจหรอกนะ
*ก่อนจะไปตบตีกับพวกแก่กะโหลกกะลา “โมนิก้า” ขอเดินเรื่องด้วยการพูดถึงท่าทีอ่อนแรงของดัชนี จนทำท่าจะลงไปกองอยู่ที่บริเวณ 1,700 จุดสักนิดหนึ่งว่า เรื่องนี้มันฝืนได้ไม่นานหรอก! เพราะไม่มีปัจจัยไหนเอื้อให้นักเล่นกลุ่มหลักหวนกลับเข้ามาเก็บหุ้นแบบสุดซอย เดี๊ยนถึงมองการยืนปิดที่ 1,719.82 จุด ลบไป 7.15 ด้วยมูลค่า 5.76 หมื่นล้านบาท น่าจะเป็นเพียงการประวิงเวลาเท่านั้นเจ้าคะ
*เหมือนกับพฤติกรรมอุบาทว์ของหุ้น SUPER ได้แสดงให้เห็นถึงธาตุแท้ของขรัวเฒ่าจอมเจ้าเล่ห์ได้แบบถึงกึ๋น เพราะสิ่งที่พยายามโยนขี้ให้กับคนอื่นนั้น พอเอาเข้าจริง..น่าจะเป็นขี้ของตัวเองที่ปล่อยไว้ แต่เผอิญมีคนได้กลิ่นตุ ๆ  ลอยมาแต่ไกลเสียก่อน จึงไม่สามารถดิ้นหลุดจากหลักฐานที่พรายกระซิบส่งมาให้ดู “โมนิก้า” ถึงอยากให้แฟนคลับจับตาดูคำชี้แจงวันนี้ให้ดีพะยะค่ะ
*เนื่องจากเรื่องดังกล่าวโยงไปถึงการทรุดตัวของราคาหุ้นลงมายืนอยู่ที่ 1.04 บาท ลบไป 0.44 บาท หรือลงไป 30% (ติดฟลอร์) ด้วยมูลค่าการซื้อขาย 4.62 พันล้านบาท หรือคิดเป็นจำนวนหุ้นที่เทรด 3.89 พันล้านหุ้น ทุกคนเลยอยากรู้ว่า จำนวนหุ้นดังกล่าวออกมาจากพอร์ตใคร? รวมทั้งทฤษฎีสมคบคิดในเที่ยวนี้ มีใครร่วมขบวนการกันบ้าง..เดี๋ยวได้รู้กันจ้า!
*ส่วนในรายของ SGP ยังถูกกระหน่ำทิ้งแบบไม่ดูดำดูดี จนลงมายืนปิดที่ 9.40 บาท ลบไป 0.55 บาท หรือลงไป 5.55% ด้วยมูลค่าการซื้อขาย 638 ล้านบาท “โมนิก้า” มองเป็นเรื่องของกองทุนทำชอร์ตเซลมากกว่าประเด็นอื่น และสาเหตุที่ทำให้เชื่อนั้นมาจากพรายกระซิบไปเห็นมากับตา จึงนำมาเล่าสู่กันฟังอีกครั้งหนึ่งว่า สงครามยังไม่จบ..อย่าเพิ่งนับศพทหาร ทราบแล้วเปลี่ยน!
*สำหรับรายที่จบเรื่องคาราคาซังเสียทีอย่าง TRC ก็เป็นเรื่องราวที่ช็อกซีนีม่าพอสมควร เพราะอุตส่าห์ปลุกปล้ำกับโครงการเหมืองโปแตชมาเป็นเวลานาน ล่าสุดประกาศยุติความสัมพันธ์แบบไม่ทันตั้งตัว ราคาหุ้นเลยทรุดตัวลงมาปิดที่ 0.67 บาท ลบไป 0.07 บาท หรือลงไป 9.45% อย่างง่ายดายนั้น “โมนิก้า” กลับมองเป็นการจบเพื่อเริ่มกับสิ่งดีใหม่ ๆ ที่จะเข้ามาในชีวิตไงล่ะคะ
*ส่วนการโดนเทขายอย่างหนักหน่วงของหุ้น TOP อันนี้ไม่แน่ใจเกิดจากอะไรกันแน่ เพราะสถานการณ์ก่อนหน้านี้เหมือนทำท่าจะดีขึ้น แต่ทำไปทำมากลับทรุดฮวบลงมายืนอยู่ที่ 87 บาท ลบไป 5 บาท หรือลงไป 5.40% ด้วยมูลค่า 1.25 พันล้านบาท พร้อมกับแสดงอาการจะอ่อนตัวลงไปอีกเรื่อย ๆ “โมนิก้า” มองเป็นช็อตที่นักเล่นต้องเผื่อใจกันไว้เยอะหน่อย หลังหุ้นออกอาการเป๋ให้เห็นเด่นชัดนะซี
*เช่นเดียวกับในรายของ TRUE พอหุ้นไหลลงมาเรื่อย ๆ จนสุดท้ายหลุดแนวรับสำคัญบริเวณ 7 บาทอย่างง่ายดาย ภาพการเคลื่อนตัวของหุ้นเลยดูไม่ดีเอามาก ๆ ยิ่งเห็นหุ้นลงมายืนอยู่ที่ 6.90 บาท ลบไป 0.25 บาท หรือลงไป 3.50% ด้วยมูลค่าการซื้อขาย 1.86 พันล้านบาท ทำให้เชื่อว่าหุ้นมีแนวโน้มอ่อนตัวลงไปอีก เพราะโมเมนตัมของหุ้นได้เปลี่ยนไปแล้วเจ้าคะ
*หากมองภาพดังกล่าวไม่ชัด “โมนิก้า” ขอแนะนำให้หันไปดูหุ้น FSMART เพื่อเป็นตัวอย่างสำหรับการเคาะขวาในอนาคตสักนิดหนึ่ง เพราะจนบัดนี้ยังหาทางกลับขึ้นไปไม่เจอสักที เดี๊ยนถึงไม่แปลกใจที่หุ้นโดนกดลงมาอีก หลังมองไม่เห็นความจำเป็นในการไล่ราคาหุ้นกลับขึ้นไปสูง ๆ ทุกคนเลยหันมาใช้วิธีทิ้งก่อนเพื่อความปลอดภัย หุ้นถึงลงมายืนอยู่ที่ 8.85 บาท ลบไป 0.20 บาท หรือลงไป 2.20% ด้วยอาการมึน ๆ งง ๆ นะจะบอกให้